钦定古今图书集成/方舆汇编/边裔典/第040卷 > 苍霞草 > 《敕日本国王书》唐·张九龄
## 钦定古今图书集成/方舆汇编/边裔典/第040卷 > 苍霞草 > 《敕日本国王书》唐·张九龄

敕：日本国王主明，乐美御德，彼礼义之国，神灵所扶，
沧溟往来，未尝为患，不知去岁，何负幽明。丹墀真人
广城等，入朝东归，初出江口，云雾斗暗，所向迷方，俄
遭恶风，诸船漂荡，其后一船在越州界，即真人广城，
寻已发归，计当至国。一船漂入南海，即朝臣名代，艰
虞备至，性命仅存。名代未发之间，又得《广州》表奏，“朝
臣广城等漂至林邑国，既在异域，言语不通，并被劫
掠，或杀或卖，言念灾患，所不忍闻。然《林邑》诸国，比常
朝贡，已敕安南都护，令宣敕告示见在者，令其送来，
待至之日，当存抚发遣。又一船不知所在，永用疚怀，
或已达本蕃，有来人可具奏。此等灾变，良不可测，卿
等忠信则尔，何负神明，而使彼行人”，罹其凶害，想卿
闻此，当用惊嗟。然天壤悠悠，各有命也，冬中甚冷，卿
及首领百姓并平安好，今朝臣名代还，一一令口具
遣，书，指不多及。